Am 10. Novämber 2009, viertu ab achti, isch es sowyt gsy. Dr Res übernimmt di musikalischi Leitig vom Jodlerklub Bärgbrünneli. Mit viu Engagement u Härzbluet studiert är au Zischtig Obe mit de Jodlerinne u Jodler ärdeschöni Lieder u Jütz y. Dr Res weiss was är wott. Är üebt so lang a Chehrli u ganze Lieder ume, bis es ne säuber tschuderet vor luter Hüehnerhut. Mit viu Witz u ere ghörige Portion Bodeständigkeit chuzelet är de Jodler Höchschtleischtige use. Ds Resultat a de verschidene Konzärt u  Uftritte vom Klub zahlt sech de das Dranneblybe us. Mi het schö mängi anerkennendi Rückmäldig übercho.